Педагогі і навучэнцы ў гэты дзень размаўлялі на роднай мове. Дзень пачаўся з урачыстай лінейкі, дзе вучні чыталі вершы, прысвечаныя роднай мове, праінсцэніравалі верш К.Цвіркі “ У кнігарні”. Прайшоў конкурс “Хвілінка творчасці”. Навучэнцы 5-11 класаў пісалі віншавальныя паштоўкі, у якіх віншавалі родную мову – імянінніцу са святам. Дзяўчаты ў беларускім нацыянальным адзенні бралі інтэрв’ю ў вучняў, настаўнікаў, бацькоў аб тым, як жыве родная мова ў нашай школе, нагадвалі аб свяце і прасілі напісаць свае любімыя словы, з якіх потым была наладжана выстава. Дзеці прынялі актыўны ўдзел у абласным конкурсе па састаўленні прэзентацыі да вершаў нашага славутага земляка Рыгора Барадуліна. Цікавым для навучэнцаў 5-7 класаў аказаўся займальны матэрыял, які быў размешчаны ў фае школы. Аматары беларускай мовы і літаратуры шчыравалі там увесь дзень. Усе разам прыйшлі да выніку, што кожнае слова і вобраз роднай мовы валодаюць магутнай, магічнай сілай – гэта таямніца скарбаў продкаў, да якой трэба ставіцца ўдумліва, уважліва, спасцігаць яе з першых дзён жыцця і да скону. Нам у спадчыну засталася мова продкаў-беларусаў – жывая і непаўторная, песенная і паэтычная, старажытная і сучасная. Дык давайце будзем берагчы яе, вывучаць і карыстацца ёю. Хай заўсёды гучыць мова роднай зямлі, мова беларускага народа!